Suzdržanost koju je koalicija Hrvatska raste izrazila u ponedjeljak u Saboru tijekom konstituirajuće sjednice i izbora Željka Reinera za novog predsjednika te institucije, nije potrajala dugo. Nakon sjednice, šef SDP-a i navedene koalicije Zoran Milanović nije birao riječi.

Krenuo je prvo s pojašnjavanjem toga što čovjek može i nemože birati u životu. Rekao je da se ne može birati spol, roditelje, nacionalnost, rasu ili seksualne preferencije, a onda se obrušio na Most.

"Ljudi iz Mosta su izabrali da idu u saborsku većinu s kriminalnom, špijunskom i proustaškom koalicijom kojoj je većinu dao klub u kojoj je gradonačelnik optužen za teška kaznena djela. Ali, to je izbor i taj izbor treba prihvatiti. To je legitiman izbor, a iza svega stojim. Hrvatska nikad nije bila u demokratskom smislu na nižoj točki i ironično je, kad smo govorili da Hrvatska raste i da nema povratka na staro, da smo bili u pravu. Zaista nema povratka na staro, jer u ovo što smo ušli je veća nevolja od starog", rekao je novinarima Milanović.

Govor novoizabranog predsjednika Sabora Željka Reinera je okarakterizirao kao govor mandatara, a o novom mandataru Tihomiru Oreškoviću je ponovio da nema politički legitimitet. "Nismo ni bogata zemlja i jako je važno da nas vani predstavljaju premijeri i premijerke s jakim političkim legitimitetom, osobe s demokratskim legitimitetom, jer kad to nemate, a to se osjeti u zraku kao miris kad dođete u EU institucije", rekao je.

Trenutnu političku situaciju u Hrvatskoj nazvao je "low point", odnosno niskom točkom demokracije. "To neću nazvati prijevarom, ali svjesnim izborom ljudi iz Mosta ostali su zajedno. To je njihov izbor, s time moraju živjeti, ustati se i pomoliti se Bogu i onome čemu se već mole. To je potpuno ljudski i to je tako", zaključio je.

DNEVNIK.hr pratite putem iPhone/iPad | Android | Twitter | Facebook